b"\n_START_ARTICLE_\nTeatre rom\xc3\xa0 de Sagunt\n_START_SECTION_\nSituaci\xc3\xb3\n_START_PARAGRAPH_\nCom la majoria dels teatres romans, i seguint el model grec, s'ubica en la falda d'una muntanya o d'una elevaci\xc3\xb3, aprofitant el seu pendent. El teatre es troba al vessant nord de la muntanyeta del Castellet. Constru\xc3\xaft als peus del castell i de l'antic f\xc3\xb2rum rom\xc3\xa0, forma part de la planificaci\xc3\xb3 urbana de Saguntum en temps de l'emperador August. La seua orientaci\xc3\xb3 nord-est, cap a la vall del Pal\xc3\xa0ncia, li permet d'evitar els vents calorosos de ponent i de migjorn, i alhora aprofitar els m\xc3\xa9s frescos de tramuntana i llevant.\n_START_SECTION_\nResum hist\xc3\xb2ric\n_START_PARAGRAPH_\nSi b\xc3\xa9 la seua planificaci\xc3\xb3 \xc3\xa9s de l'\xc3\xa8poca d'August, la seua finalitzaci\xc3\xb3 deu datar del regnat de Tiberi (14-37). Altres estudis de les restes arqueol\xc3\xb2giques ens permeten establir una primera fase de construcci\xc3\xb3 al voltant de l'any 50, i una segona a mitjan segle III, fase durant la qual l'edifici hauria estat remodelat._NEWLINE_Al segle X la cr\xc3\xb2nica del moro Rasis identifica el teatre amb  \xc2\xab\xc2\xa0un palau de gran bellesa\xc2\xa0\xc2\xbb. Aquesta comparaci\xc3\xb3 deixaria suposar que l'escena del teatre estava formada de grans columnates decorades profusament. Des d'aleshores, nombrosos viatgers i historiadors han mencionat o citat el teatre en els seus escrits, per\xc3\xb2 la primera representaci\xc3\xb3 gr\xc3\xa0fica que tenim \xc3\xa9s la de Van der Wyngaerde, en 1563. Es tracta d'una vista panor\xc3\xa0mica de Morvedre en la qu\xc3\xa8 podem distingir, sota les muralles del castell, el teatre rom\xc3\xa0. En aquest dibuix ja no es veu l'escena, fet que, afegit a les an\xc3\xa0lisis estratogr\xc3\xa0fiques, fa pensar que es va afonar durant la primera meitat del XVI, probablement pels combats de les Germanies. Caldr\xc3\xa0 esperar el segle XVIII per a trobar els primers pl\xc3\xa0nols del monument, aix\xc3\xad com els primers estudis de la seua estructura._NEWLINE_A l'inici del XIX, durant les guerres napole\xc3\xb2niques, el teatre va patir una gran destrucci\xc3\xb3. Les seves pedres van servir per al refor\xc3\xa7 del castell de Sagunt  i en 1811, durant la batalla de Sagunt en la que atacava el mariscal Suchet, la part m\xc3\xa9s elevada \xc3\xa9s destru\xc3\xafda perqu\xc3\xa8 dificultava les tasques defensives del castell._NEWLINE_En 1896 fou declarat monument nacional, inaugurant la llista dels monuments protegits de l'estat espanyol.\n_START_SECTION_\nRestauraci\xc3\xb3 pol\xc3\xa8mica\n_START_PARAGRAPH_\nAl llarg del segle XX es duen a terme diferents restauracions parcials. Per\xc3\xb2 durant els anys 80 es planteja una restauraci\xc3\xb3 integral de l'edifici, per tal de dotar-lo de la seua perduda funcionalitat cultural. La restauraci\xc3\xb3 s'encarrega al projecte dels arquitectes Giorgio Grassi i Manuel Portaceli, i provocar\xc3\xa0 una violenta pol\xc3\xa8mica durant els anys seg\xc3\xbcents. _NEWLINE_Els dos aspectes m\xc3\xa9s pol\xc3\xa8mics foren, d'una banda, el recobriment de la graderia amb marbre blanc, i de l'altra, la construcci\xc3\xb3 de l'immens mur del fons de l'escena, utilitzant materials que trenquen amb l'harmonia de la resta de l'edifici. La premsa resumia el debat aix\xc3\xad\xc2\xa0: \xc2\xab\xc2\xa0La ciutat disposa ara d'un espai funcional per a concerts, representacions, etc. per\xc3\xb2, a canvi, ha perdut l'emoci\xc3\xb3 simb\xc3\xb2lica de les ru\xc3\xafnes. En menys de dos anys han transformat un teatre del segle I, en un establiment lluent del segle XXI\xc2\xa0\xc2\xbb._NEWLINE_En 1990 es posa un recurs contra aquesta intervenci\xc3\xb3, i 3 anys m\xc3\xa9s tard, el Tribunal Superior de Just\xc3\xadcia ordena paralitzar les obres de restauraci\xc3\xb3, que declara il\xc2\xb7legals. El contenci\xc3\xb3s continua i es perllonga fins al 2008, quan el Tribunal Suprem ordena revertir els treballs, \xc3\xa7o \xc3\xa9s, la demolici\xc3\xb3 del mur de l'escena i la retirada del marbre de la graderia. _NEWLINE_Finalment en 2009 els tribunals declaren la impossibilitat legal i material de revertir les obres de restauraci\xc3\xb3."